  Виталий Пронин Туэ 100 ар тырме быдэс Россиысь удмурт калыклэн нырысетӥ ӧтчамез ортчем дырысен. Алабгое вуылӥзы Ува ёросысь 6 удмурт азьветлӥсьёс.Съездлэн ужаз 78 делегат пыриськиз. Выль Мултан волость Алабгое 2 муртсэ ыстӥз: купечез И. Ирисовез (калыкын шуо вал Шапей Иван), священникез П. Лекомцевез. Ува-Тукля волостьысь ветлӥзы удмурт купечлэн И. Ляминлэн эмеспиез М. Бобров, Ува-Туклялась волостной правлениын ужам мурт И. Сапаров, Нылга-Жикъя волостьысь дышетӥсь Ф. Николаев но Камашев (нимтулыз тодмо ӧвӧл).Съездын удмурт калыклэсь автономизэ кылдытон, удмурт гуртъёсын школаос усьтон, отын анай кылын вераськон но кылэз дышетон, удмурт газетъёс, книгаос поттон пумысен ужпумъёсты ӝутӥзы. Выль Мултан волостьын удмурт дышетӥсьёсты дасянъя семинария усьтон ласянь кичӧлтонзэ шараяз священник П. Лекомцев.Алабгоын съезд ортчемлэсь азьло К. Гердлэн кичӧлтэмезъя вань та ужпумъёс пумысен вераськэмын вал Выль Мултан, Ува-Тукля волостьёсысь адямиосын, нош Т. Борисов пумиськылӥз Алнаш но Бадӟым Кибъя волостьёсысь калыкен. Туж тунсыко соиз: К. Герд Выль Мултанын но Ува-Туклялан удмурт театръёс усьтон сярысь поттылӥз. Солэн малпамезъя удмурт семинария но удмурт театр Выль Мултан черкогуртын кылдыны кулэ. Та малпанлы дурбасьтӥзы купеч И. Ирисов но священник П. Лекомцев. Ӵапак со черк службаосты удмурт кылын нуылӥз. Ува ёросысь Выль Мултанысь вузчи И. Ирисов.Иван Антонович Ирисов (1860-тӥ-1920-тӥ яке 1922-тӥ ар) - Выль Мултан черкогуртысь 2-тӥ гильдиысь купеч, К. Гердлэн кузпалызлэн Надежда Ирисовалэн песятаез. Выль Мултанын вал аслаз лавкаез, етӥн будэтонэн выриз, сое быдэс дуннеын вузалляз. Выль Мултанын удмурт семинария усьтонлы 25 сюрс манет висъяз но дась ӵупем бугрозэ сётӥз. Озьы ик аслаз коньдонэныз 19-тӥ даурлэн пумаз Сьӧлта черкогуртэ телеграф кыскиз. 1918-тӥ арын гудырикошконэ Выль Мултанэз Ижысь мятежникъёс басьтэм бере И. Ирисовлэн юртаз тӧдьы офицеръёс каръяськизы. Тӧдьыослы но гордъёслы дурбасьтӥсьёс куспын лек ожмаськон пуромиз, соос ог-огзылэсь трос ӵыжы-выжыоссэс быдтӥзы. И. Ирисов тӧдьыос сьӧры дор палъёсысьтыз весяклы кошконо луиз 1918-тӥ арын ик. Быриз 1920-тӥ яке 1922-тӥ арын Иркутск котырын.К. Герд солэн Надежда внучкаезлы, Малмыжысь гимназисткалы, синмаськиз. Сютэм Граждан ож вакытэ Надежда Ирисовалы быгатэмезъя юрттӥськыны тыршиз. Соос 1920-тӥ арын Выль Мултанын сюанзэс ортчытӥзы. Ува ёросысь Выль Мултанысь баӵко П. Лекомцев.Пётр Фёдорович Лекомцев (1883-тӥ - 1937-тӥ ар, ыбемын коньывуонэ) - Выль Мултанысь Покров черкысь 3-тӥез баӵко. Вордӥськиз Балезино палась Ягошор гуртын удмурт крестьян семьяын. Балезиноысь 2 классъем школаез йылпумъямез бере солы шуд усиз Вотской инородческой миссионерской курсъёсын дышетскыны. 1917-тӥ арын Выль Мултан черкын священник луэ. Службаосты удмурт кылын нуэ. Выль Мултанысь семинарилы сётӥз аслэсьтыз библиотеказэ. Бӧрысь семинария баӵколэн улон юртаз выжиз. 1918-тӥ арын сӥзьыл коркаяз тӧдьыос лыктӥзы. Баӵко соос сьӧры кошкиз Эгра палъёсы. 5 ар ортчыса, берытскиз Выль Мултанэ, но Сарапулысь Ижкаре яна потэм епархия сое черк бордысь палэнтӥз. Угось 1930-тӥ аръёсы черкез но баӵкоосты ултӥян пуромиз. Гуртоос П. Лекомцевез службаосты азинтыны куризы, баӵко соосты лушкем ортчытъяно луиз. Нош черкез воксё ворсамзы бере П. Лекомцев черкез возьмась вал, сое пуштытонлы пумитъяськиз.Михаил Павлович Бобров вордскемын Туклинский выселокын, али со тодмо Удмурт Тукля шуыса но пыре Ува каргуртэ. 1906-тӥ арын толсуре М. Бобров кышнояське Выль Мултан черкогуртысь дышетӥсен Евдокия Ляминаен, тодмо удмурт купечлэн Иван Ляминлэн нылыныз. Евдокия Лямина эшшо 3 нылкышно дышетӥсьёсын ӵош Выль Мултанысь крестьян калык пӧлын валэктон уж нуэмзы понна Малмыже пытсэт улэ пуктэмын, отысен сое Вологда котыре ссылкае келяны ӧдъяло вал. М. Бобров соку ужаз Малмыжысь земской управаын. И. Лямин купечен валче соос Евдокияез мозмытыны быгато, Удмурт Туклялан 40 покчиослы земской школа усьтомы, отын Е. Лямина дышетоз шуыса. М. Бобров но Е. Лямина кузпалъясько но Удмурт Туклялан улыно-вылыно корка ӝуто. Евдокия Боброва пиналъёсты 15 ар ӵоже визьнода. Удмурт Тукляла дышетскыны соку ветлӥзы бускель Пекшур но Чабишур гуртъёсысь пиналъёс.Совето власть Бобровъёслэсь но И. Ляминлэсь юртъёссэс тала. 1920-тӥ аръёсысен М. Бобровлэн нимыз нокытын уг пумиськылы ни. 1918-тӥ арын Удмурт Туклялан К. Герд Евдокиялэсь ог 5 кырӟанъёссэ гожтӥз, соосты Малмыж котырысь удмуртъёслэсь гожтэм кырӟанъёсынызы ӵош нимаз книгаен 1924-тӥ арын поттӥз. Е. Боброва бӧрысь тодмо дышетӥсь луиз. Совето власть юртсэ талаз бере, Евдокия улыны выжиз Пекшуре, отын 2 ар пала пиналъёсты дышетӥз.***«Удмурт Кенеш» огазеяськонлэн Ува ёросысь ёзэз лыдӟисьёслы вазиське, кин И. Сапаров, Ф. Николаев но Камашев сярысь мар ке тодэ яке соослэн но озьы ик М. П. Бобровлэн туспуктэмъёссы утиськемын ке, ивортэ. Телефонъёсты тодыны быгатоды «Удмурт дунне» газет пыр. Ёросысь удмурт азьветлӥсьёс сярысь материалъёс, туспуктэмъёс шаертодонъя музеямы адӟытэмын луозы.Евгений Эжбаев, шаерчи, историк  Теги: удмуртъёслэннырысеттчамзы  